Ohtlik lend

"Ohtlik lend" oli Eesti kriminaalseriaal, milles politseiniketandem Andres Västrik (Marko Matvere) ja Rita Leidpalu (Elisabet Tamm) uurib ja lahendab juhtumeid. Seriaali kaks hooaega esilinastus Eesti Televisioonis (17. septembrist 2006 kuni 23. detsembrini 2007), kokku oli seda 22 jagu.

Sisututvustus 
Seriaali esimese hooaja avaloos saadetakse peategelane Tallinna kriminaalpolitsei uurija Andres Västrik ebaõnnestunud politseioperatsiooni tulemusena Pärnusse "sundpuhkusele". Koos kohaliku uurija Rita Leidpaluga jätkab kalafanaatik Västrik suvepealinnas oma uurijatööd. Teisel hooajal arenevad kriminaalsed sündmused juba Tallinnas.

Tootmine 
Kriminaalseriaali idee autor oli Ain Prosa, kes produtsent Raivo Suviste heakskiidul tegi sarja avaosa kirjutamise ettepaneku Mihkel Ulmanile. Valminud stsenaarium võeti hästi vastu ja samas valiti üheks peaosaliseks Marko Matvere. Osa avaosa tootmist rahastas Eesti Televisioon. "Ohtliku lennu" esimene jagu valmis 2005. aasta suvel. 2006. aasta kevadel alustas Toomas Kirss ka kriminaalseriaali tootmist. Tagantjärele tõdes Prosa, et oleks "Kelgukoertest" varem teadnud, poleks "Ohtlikku lendu" tegema hakanud.

"Ohtliku lennu" võtetel tehti tihedat koostööd Põhja ja Lääne politseiprefektuuriga. Sarja võtteplatsid olid paljudes Eesti paikades. Uurijate kontor asus kogu seriaali võtteperioodil Tallinnas Eesti Televisiooni stuudios.

Tunnusmuusika 
Sarja tunnusmuusikaks on Sõpruse Puiestee lugu "Ma olen õnnelik, et inimesed on nii ilusad ja head", mille autorid on Allan Vainola ja Mait Vaik. Laul pärineb nende esikplaadilt "Mustale merele" (2003).

Tegelased ja osatäitjad 
"Ohtliku lennu" kesksed tegelased on politseiuurijad Andres Västrik (hüüdnimega Vistrik), keda kehastab Marko Matvere, ja Rita Leidpalu, keda kehastab Elisabet Tamm. Västrik on taktitundetu ja ropu suuga politseitöötaja, keda taltsutab korralik ja tööle pühendunud idealistist naispeaosaline. Jaan Rekkor mängib nende Pärnu ülemust Rein Pihelgast. Tallinna ülemust kehastab Maria Klenskaja. Västriku endist abikaasat Katrinit mängib Piret Kalda ja tütar Kaja Ursula Ratasepp. Katrini uut meest, Västriku endist töökaaslast Marek Ollineni kehastab Leino Rei.

Sarja jaod

Seriaali lõpp ja tulevik 
2007. aastal tuli seriaalil tõsiselt konkureerida Kanal 2s näidatavate "Kelgukoertega". Kui viimane alustas uut hooaega märtsist, siis "Ohtlik lend" alustas oktoobrist ning eetriaeg ühtis Kanal 2 otsesaatega "Tantsud tähtedega", mis ei tulnud sarjale kasuks.

Uuringufirma TNS Emori koostatava telesaadete vaadatavuse edetabelis jõudis krimisari "Kelgukoerad" 2007. aasta lõpuks esikümnesse, "Ohtlik lend" aga pidi leppima 24.–34. kohaga. Vaatajauuringutest ilmnes, et "Ohtliku lennu" vaatajate seas on selges ülekaalus vanemad inimesed..

Kuigi 2007. aastal peeti veel sarja jätkamise plaane (uutes osades alustavad Västrik ja Leidpalu kooselu ning neil sünnib laps), alustas sama meeskond (Raivo Suviste, Mihkel Ulman ja Ain Prosa) aasta lõpus tööd ajaloolise draamasarjaga "Tuulepealne maa" ja "Ohtliku lennu" edasise saatuse arutamine lükati kaugemasse tulevikku.

Tunnustus 
 2007 – siseminister Kalle Laanet tunnustas sarja töörühmast Elisabet Tamme, Ain Prosat, Raivo Suvistet, Raul Priksi, Kädi Rammulat, Peep Viljamäed ja Annika Lalli meenetaskulampidega.
 2007 – Eesti Rahvusringhäälingu kolleegipreemia: aasta tähelepanuväärseim projekt;
 2008 – Eesti Rahvusringhäälingu kolleegipreemia: parim lavastuslik projekt.

Ilukirjandus 
Kirjastus Elmatar avaldas 2009. aastal krimisarja põhjal Kati Murutari romaniseeritud raamatusarja "Ohtlik lend":
 Ohtlik lend. 01, Vistrik. (2009)
 Ohtlik lend. 02, Identiteet. (2009)
 Ohtlik lend. 03, Isa ja tütar. (2009)
 Ohtlik lend. 04. Reality show. (2010)
 Ohtlik lend. 05. Ahvatlus. (2010)
 Ohtlik lend. 06. Teatrifantoom. (2010)
 Ohtlik lend. 07. Puude vaikimine. (2011)
 Ohtlik lend. 08. Saar. (2011)

Viited

Välislingid 

 "Ohtlik lend" Eesti Televisiooni saadete arhiivis
 Andres Laasik. Värske politseiseebi avaosa sisendab lootust. Eesti Päevaleht, 19. september 2006 
 Maria Ulfsak. Kriminaalne Eestimaa. Eesti Ekspress, 28. september 2006

Eesti Televisiooni telesaated
Eesti kriminaalsarjad